ธอส. จัดทำมาตรการแก้หนี้ ช่วยเหลือข้าราชการครูและบุคลากรทางการศึกษา ในงานมหกรรมการเงินเพื่อครูไทย 4 ภูมิภาค
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส. นำมาตรการแก้หนี้และผลิตภัณฑ์ทางการเงินเข้าร่วมงานมหกรรมการเงินเพื่อครูไทย 4 ภูมิภาค ที่จัดขึ้นโดยกระทรวงศึกษาธิการ ร่วมกับสถาบันการเงินของรัฐ สหกรณ์ออมทรัพย์ครูและหน่วยงานที่เกี่ยวข้อง โดยการจัดงานครั้งที่ 1 จัดขึ้นระหว่างวันที่ 18-19 กุมภาพันธ์นี้ ที่จังหวัดกาฬสินธุ์ มาตรการแก้หนี้ของ ธอส. ประกอบด้วย มาตรการ 22 [M22] สำหรับลูกค้าข้าราชการครูและบุคลากรทางการศึกษาของรัฐหรือเอกชน ที่ยังคงรับราชการและ/หรือเป็นข้าราชการบำนาญ สถานะ NPL ให้ผ่อนเงินงวดต่ำ พร้อมลดอัตราดอกเบี้ยเงินกู้พิเศษ อัตราดอกเบี้ยร้อยละ 0 นาน 10 เดือน สำหรับผู้ที่สนใจเข้ามาตรการความช่วยเหลือฯ จะต้องเป็นข้าราชการครูและบุคลากรทางการศึกษาของรัฐและเอกชน พร้อมทั้งแสดงหลักฐานการได้รับผลกระทบจากการประกอบอาชีพหรือผลกระทบทางด้านเศรษฐกิจ เช่น หลักฐานรายได้ หรือหนังสือรับรองจากหน่วยงานจากต้นสังกัดสำหรับการจัดงานมหกรรมการเงินเพื่อครูไทย 4 ภูมิภาคครั้งต่อไป จะจัดขึ้นในภาคตะวันออกเฉียงเหนือ วันที่ 4-5 มีนาคมนี้ ที่จังหวัดอุดรธานี ครอบคลุมการให้ความช่วยเหลือข้าราชการครูในจังหวัดอุดรธานี บึงกาฬ เลย หนองคาย และจังหวัด หนองบัวลำภู